Ööl vastu 24ndat veebruari põles Nõmmel, Pihlaka tänaval elamiskõlbmatuks Malle kodu. "Julgen kõigile  soovitada kahte asja: esiteks, ostke oma kodudesse suitsuandurid ja teiseks, ärge kunagi kinkige kellelegi midagi kahe peale, sellest tuleb ainult pahandust!" Meie kauaaegne rekvisiitor, väikest kasvu armas, südamlik ja soe inimene räägib rahulikult ja mõtlikult, ilma vähimagi kibestumisvarjundita suurest tulekahjust, ametiasutuste uste taga veedetud ajast ning lõputuna näivatest sekeldustest hävinenud kinnisvara jagamise nimel.  "Maja, milles ma elasin, kuulus mulle ja mu töötule onupojale, ühesõnaga -  kaasomand. Tema elustiili tõttu ennustati mulle ette, et ükskord see maja põlema läheb. Kahtlased üürilised, sõbrad, lõputud peod, võibolla ka narkootikumid... Uurimine, miks tema majapool põlema süttis, alles käib, kuid praeguseks on teada, et tuli algas tema majaosa esiku põrandalt.  Sel hetkel, kui sain aru, et tuli liigub edasi pöördumatu kiirusega, ei suutnud ma üldse mõistust kasutada, liikusin ringi nagu halvas unenäos - panin selga kõige vanema jope, jalga kõige vanemad kummikud, haarasin oma  kassi kaenlasse ja läksin lihtsalt õue ning tegin värava lahti, et tuletõrje hoovi pääseks. Ma ei suutnud olla ratsionaalne, alles siis, kui kustutamine hakkas ühele poole saama, läksin koos tuletõrjujatega oma elamist üle vaatama ja uurima, kas on veel võimalik midagi päästa.